+-----------------------------------------------------------------------+
| ปัจจัยความเสี่ยง                                                          |
+-----------------------------------------------------------------------+

บริษัทมีความเสี่ยงจากการดำเนินธุรกิจตามปกติจากการเปลี่ยนแปลงอัตราดอกเบี้ยและอัตราแลกเปลี่ยนเงินตราต่างประเทศ
และจากการไม่ปฏิบัติตามข้อกำหนดตามสัญญาของคู่สัญญา
บริษัทไม่มีการออกเครื่องมือทางการเงินที่เป็นตราสารอนุพันธ์ เพื่อการเก็งกำไรหรือการค้า

1. ความเสี่ยงด้านการเงิน

1.1 ความเสี่ยงด้านสภาพคล่อง

บริษัทมีการควบคุมความเสี่ยงจากการขาดสภาพคล่องโดยการรักษาระดับของเงินสดและรายการเทียบเท่าเงินสดให้พอเพียงต่อการดำเนินงานของกิจการ
และเพื่อทำให้ผลกระทบจากความผันผวนของกระแสเงินสดลดลง

1.2 ความเสี่ยงจากเงินตราต่างประเทศ

 บริษัทมีความเสี่ยงจากอัตราแลกเปลี่ยนเงินตราต่างประเทศ ซึ่งเกิดจากการขายสินค้าที่เป็นเงินตราต่างประเทศ บริษัทได้ทำสัญญาซื้อขายเงินตราต่างประเทศล่วงหน้า ซึ่งจะมีอายุไม่เกิน 1 ปี เพื่อป้องกันความเสี่ยงของสินทรัพย์ทางการเงินที่เป็นเงินตราต่างประเทศ

1.3 ความเสี่ยงด้านการให้สินเชื่อ

ความเสี่ยงด้านการให้สินเชื่อ คือ
ความเสี่ยงที่ลูกค้าหรือคู่สัญญาไม่สามารถชำระหนี้แก่บริษัทตามเงื่อนไขที่ตกลงไว้เมื่อครบกำหนด

ฝ่ายบริหารได้กำหนดนโยบายทางด้านสินเชื่อเพื่อควบคุมความเสี่ยงทางด้านสินเชื่อดังกล่าวอย่างสม่ำเสมอ
โดยการวิเคราะห์ฐานะทางการเงินของลูกค้า โดยไม่มีความเสี่ยงจากสินเชื่อที่เป็นสาระสำคัญ ณ
วันที่ในงบดุล
ความเสี่ยงทางด้านสินเชื่อแสดงไว้ในราคาตามบัญชีของสินทรัพย์ทางการเงินแต่ละรายการ ณ
วันที่ในงบดุล ฝ่ายบริหารไม่ได้คาดว่าจะเกิดผลเสียหายที่มีสาระสำคัญจากการเก็บหนี้ไม่ได้

1.4 ความเสี่ยงด้านอัตราดอกเบี้ย

ความเสี่ยงด้านอัตราดอกเบี้ย
หมายถึงความเสี่ยงที่เกิดจากการเปลี่ยนแปลงของอัตราดอกเบี้ยในตลาดในอนาคต
ซึ่งส่งผลกระทบต่อการดำเนินงานและกระแสเงินสดของบริษัท
บริษัทมีความเสี่ยงด้านอัตราดอกเบี้ยที่เกิดจากการกู้ยืม
ผู้บริหารเชื่อว่าบริษัทมีความเสี่ยงด้านอัตราดอกเบี้ยน้อย
เนื่องจากอัตราดอกเบี้ยเงินเบิกเกินบัญชีและเงินกู้ยืมส่วนใหญ่เป็นอัตราตลาด ดังนั้น
บริษัทจึงไม่ได้ทำสัญญาเพื่อป้องกันความเสี่ยงดังกล่าว

อย่างไรก็ตาม บริษัทได้ดำเนินการในกิจกรรมต่าง ๆ
ที่เกี่ยวข้องกับการบริหารความเสี่ยงโดยผ่านทางคณะกรรมการหลัก ๆ อันได้แก่ คณะกรรมการบริษัท
คณะกรรมการตรวจสอบ และ Management Committee อยู่อย่างสม่ำเสมอ

2.  ความเสี่ยงด้านการตลาด

จากสภาวะการแข่งขันที่รุนแรงทั้งในประเทศและต่างประเทศ
โดยเฉพาะในบางตลาดที่มักจะใช้ราคาเป็นกลยุทธ์หลัก
บริษัทได้มีมาตรการรองรับความเสี่ยงดังกล่าวด้วยการพยายามลดต้นทุนและจากการเพิ่มประสิทธิภาพการผลิต
การพัฒนาผลิตภัณฑ์ ทั้งด้านคุณภาพและการออกแบบ ในปีที่ผ่านมา
บริษัทได้มีการพัฒนาอย่างต่อเนื่องในด้านการสร้างตราสินค้าให้เป็นที่รู้จักอย่างแพร่หลายและเป็นที่จดจำของผู้บริโภค
โดยการลงโฆษณาในนิตยสารชั้นนำรวมถึงการเข้าร่วมงานแสดงสินค้าทั้งในและต่างประเทศอย่างต่อเนื่องตลอดปี
เพื่อที่จะพัฒนาให้ผู้บริโภคได้เห็นเด่นชัดถึงความแตกต่างระหว่างผลิตภัณฑ์ของโอเชียนกลาสกับผลิตภัณฑ์เครื่องแก้วจากคู่แข่งอื่น
ๆ ทั้งในด้านคุณภาพและความหลากหลายของผลิตภัณฑ์

และจากการที่บริษัทดำเนินการขยายตลาดกระจายออกไปในหลายภูมิภาคของโลก
ทำให้บริษัทเชื่อว่าความเสี่ยงด้านการตลาดและการขายอยู่ในระดับต่ำ

3.  ความเสี่ยงด้านการผลิต

วัตถุดิบส่วนใหญ่ที่ใช้ในการผลิตหาได้จากภายในประเทศ
ถึงแม้ว่าบริษัทยังต้องนำเข้าชิ้นส่วนอุปกรณ์จากต่างประเทศบางรายการ อย่างไรก็ดี
บริษัทได้มีการพัฒนาอย่างต่อเนื่องในด้านความรู้และทักษะของช่างและวิศวกรทำให้สามารถใช้งานอุปกรณ์และเครื่องจักรได้อย่างเต็มประสิทธิภาพและยืดระยะเวลาการใช้งานไปได้นานขึ้น
นอกจากนี้ อุปกรณ์ที่ต้องนำเข้าก็มีผู้นำเข้าหลายรายในหลายประเทศ
ทำให้บริษัทมั่นใจว่าบริษัทมีความเสี่ยงค่อนข้างต่ำในด้านนี้

4.  ความเสี่ยงในด้านการบริหารจัดการ

  จากการที่กลุ่มตระกูลอัสสกุลมีการถือครองหุ้นของบริษัทเป็นจำนวนรวมกันมากกว่าร้อยละ 50 จึง

อาจจะควบคุมเสียงข้างมากในการออกเสียงลงมติในที่ประชุมผู้ถือหุ้นได้
อย่างไรก็ตามบริษัทได้ประกาศใช้หลักเกณฑ์การกำกับดูแลกิจการตามหลักบรรษัทภิบาล (Corporate
Governance Guidelines) จรรยาบรรณในการดำเนินธุรกิจ (Code of Corporate
Conduct) และจรรยาบรรณของกรรมการบริษัท (Code of Conduct for Directors)
เพื่อเป็นแนวทางให้คณะกรรมการบริษัทปฏิบัติหน้าที่กำกับดูแลกิจการของบริษัทไปในแนวทางที่สอดคล้องกับอุดมการณ์ที่บริษัทเชื่อถือ
มีความโปร่งใสและสุจริตในการดำเนินธุรกิจ
เป็นไปในแนวทางที่ผู้ถือหุ้นเห็นชอบและถูกต้องตามกฎหมาย และเป็นไปตามข้อบังคับของบริษัท
ภายใต้กรอบของจริยธรรมที่ดี
โดยมีเจตนารมณ์ร่วมกันที่จะกำกับดูแลให้การดำเนินงานของคณะผู้บริหารมีประสิทธิภาพ
ถูกต้องและเที่ยงธรรมต่อผู้มีส่วนได้เสียทุกฝ่าย

บริษัทมีการประเมินและกำกับดูแลความเสี่ยงต่าง ๆ เหล่านี้อยู่อย่างสม่ำเสมอ
โดยผ่านทางคณะกรรมการต่าง ๆ เช่น คณะกรรมการบริษัท คณะกรรมการตรวจสอบ
และManagement Committee